Likumprojekts

**Grozījumi Meža likumā**

Izdarīt Meža likumā (Latvijas Republikas Saeimas un Ministru Kabineta Ziņotājs, 2000, 8. nr.; 2003, 8. nr.; 2005, 5., 10. nr.; 2006, 7. nr.; 2007, 3., 14. nr.; 2008, 24. nr.; Latvijas Vēstnesis, 2010, 76., 106., 205. nr.; 2011, 173. nr.; 2013, 31., 119., 232. nr.; 2015, 34. nr.; 2017, 128., 156. nr.; 2020, 29. nr.) šādus grozījumus:

1. Papildināt 5. panta pirmo daļu ar trešo un ceturto teikumu šādā redakcijā:

"Lai saskaņotu pārvietošanos pa blakus esošām zemes vienībām, meža īpašnieks vai tiesiskais valdītājs var vērsties valsts vai pašvaldības iestādēs ar lūgumu sniegt zemes vienības īpašnieka vai tiesiskā valdītāja kontaktinformāciju. Attiecīgās iestādes pienākums ir sniegt attiecīgo kontaktinformāciju, ja tā ir iestādes rīcībā vai iestādei atbilstoši kompetencei ir pienākums to uzturēt."

2. Izteikt 30. panta otro teikumu šādā redakcijā:

"Meža inventarizācijas dati ir publiski pieejami šā likuma 34. panta pirmās daļas 4. punktā minētajā kārtībā."

3. Papildināt 34. panta pirmo daļu ar 4. punktu šādā redakcijā:

"4) apjomu un kārtību, kādā publisko meža inventarizācijas datus, kā arī kārtību, kādā meža īpašnieks vai tiesiskais valdītājs var ierobežot meža inventarizācijas datu publiskošanu."

4.  44. pantā:

izslēgt pirmajā daļā vārdus "tajā skaitā meža zeme, kura atbilstoši Civillikuma 416. pantam atzīta par bezmantinieku mantu";

papildināt ceturtās daļas 2. punkta "a" apakšpunktu pēc vārda "būvniecība" ar vārdiem "vai uzturēšana,";

izteikt ceturtās daļas 3. punktu šādā redakcijā:

"3) privatizējot, kā arī atsavinot zemi būvju īpašniekiem:

a) lauku apvidos – zemi, ko aizņem būves un pagalms, kā arī šo būvju uzturēšanai nepieciešamo zemi līdz 0,5 hektāru platībā vai vairāk, ja ir vajadzīga funkcionāli lielāka platība vai ja valsts meža zemes nodalīšana līdz 0,5 hektāru platībā nav pieļaujama atbilstoši teritorijas attīstības plānošanas dokumentiem, vai ja pēc nodalīšanas veidojas tāds starpgabals Publiskas personas mantas atsavināšanas likuma izpratnē, kuru nav lietderīgi izmantot valsts vai pašvaldības funkciju veikšanai,

b) pilsētās – zemi, ko aizņem būves tādā platībā, kādā šī zeme ir būvju īpašnieku likumīgā lietošanā (apbūvei), līdz 0,12 hektāru platībā vai vairāk, ja ir vajadzīga funkcionāli lielāka platība vai ja valsts meža zemes nodalīšana nav pieļaujama atbilstoši teritorijas attīstības plānošanas dokumentiem, vai ja pēc nodalīšanas veidojas tāds starpgabals Publiskas personas mantas atsavināšanas likuma izpratnē, kuru nav lietderīgi izmantot valsts vai pašvaldības funkciju veikšanai;";

papildināt ceturto daļu ar 4., 5., 6. un 7. punktu šādā redakcijā:

"4) ja valsts meža zeme (funkcionālā platībā) nepieciešama Latvijas Republikā reģistrētai kapitālsabiedrībai, lai paplašinātu tās īpašumā esošās rūpnieciskās ražošanas būves vai kompleksās būves rūpnieciskajai ražošanai (izņemot ieguves rūpniecības vai iežieguves būves) un attiecīgais kapitāl­sabiedrības zemes īpašums robežojas ar valsts meža zemi, kā arī ja īpašumā esošās rūpnieciskās ražošanas būves vai kompleksās būves rūpnieciskajai ražošanai (izņemot ieguves rūpniecības vai iežieguves būves) atrodas uz valsts meža zemes;

5) privatizējot, kā arī atsavinot valstij piederošu būvi vai tās domājamo daļu kopā ar funkcionāli nepieciešamo zemes gabalu vai tā domājamo daļu, kura sastāvā ir valsts meža zeme, vai neapbūvētu valstij piederošu zemes gabalu vai tā domājamo daļu, kura sastāvā ir valsts meža zeme, ja valsts meža zemes nodalīšana nav pieļaujama atbilstoši teritorijas attīstības plānošanas dokumentiem vai ja pēc nodalīšanas veidojas tāds starpgabals Publiskas personas mantas atsavināšanas likuma izpratnē, kuru nav lietderīgi izmantot valsts vai pašvaldības funkciju veikšanai;

6) atsavinot piegulošās zemes īpašniekam zemes gabalu, kurš paliek pēc transporta infrastruktūras objekta izbūves un kura sastāvā ir valsts meža zeme, ja tā nav nepieciešama valsts vai pašvaldības funkciju veikšanai;

7) atsavinot valsts meža zemi, kas atzīta par bezmantinieku, bezīpašnieka, konfiscētu vai atmestu mantu un veido domājamās daļas vai nerobežojas ar valsts īpašumu, vai atrodas pilsētu vai ciemu teritorijā, vai pie tās nav piekļuves, vai valsts meža zemes nodalīšana nav pieļaujama atbilstoši teritorijas attīstības plānošanas dokumentiem, vai pēc nodalīšanas veidojas tāds starpgabals Publiskas personas mantas atsavināšanas likuma izpratnē, kuru nav lietderīgi izmantot valsts vai pašvaldības funkciju veikšanai.";

izteikt piekto daļu šādā redakcijā:

"(5) Ministru kabinets nosaka kārtību, kādā valsts meža zeme atsavināma šā panta ceturtās daļas 2. punktā minēto pašvaldības autonomo funkciju veikšanai. Šī zeme nav tālāk atsavināma citām personām vai nododama privatizācijai, kā arī nav apgrūtināma ar lietu tiesībām. Šā panta ceturtajā daļā minētā zeme, ja to nav lietderīgi izmantot valsts vai pašvaldības funkciju veikšanai, privatizējama Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā noteiktajā kārtībā vai atsavināma Publiskas personas mantas atsavināšanas likumā noteiktajā kārtībā. Atsavinot zemi šā panta ceturtās daļas 4. un 6. punktā minētajām personām, izņemot pašvaldību, piemērojama tāda pati Publiskas personas mantas atsavināšanas likumā noteiktā kārtība nekustamo īpašumu pārdošanai par brīvu cenu, kādā pārdodami nekustamie īpašumi Publiskas personas mantas atsavināšanas likuma 4. panta ceturtajā daļā minētajām personām.";

papildināt pantu ar 5.1 daļu šādā redakcijā:

"(51) Atsavinot valsts meža zemi pašvaldībai šā panta ceturtās daļas 3., 5., 6. un 7. punktā minētajos gadījumos, kad to nav lietderīgi izmantot valsts funkciju veikšanai, nepiemēro šā panta ceturtās daļas 2. punktā minētos nosacījumus.";

papildināt pantu ar devīto daļu šādā redakcijā:

"(9) Valsts meža zeme īpaši aizsargājamās dabas teritorijās privatizējama vai atsavināma atbilstoši šo teritoriju aizsardzību un izmantošanu regulējošiem normatīvajiem aktiem."

Zemkopības ministrs

K. Gerhards